Asger Skovgaard Ostenfeld
Asger Skovgaard Ostenfeld, 13.10.1866-23.9.1931, dansk civilingeniør, fra 1900 professor i bygningsstatik og jernkonstruktioner ved Den Polytekniske Læreanstalt. Ostenfeld projekterede i 1894 Langeliniebroen ved Østerport Station, en stålbro, der på det tidspunkt repræsenterede et af de største brobygningsværker i Danmark udført af danske ingeniører. Han var i 1926 initiativtager til oprettelse af det første danske byggestatiske forskningslaboratorium, som han senere også var bestyrer af. Ostenfeld forfattede en omfattende samling af tekniske fagbøger inden for statik og jernkonstruktioner og blev med sine videnskabelige arbejder også kendt uden for Danmarks grænser.